Класификация на информацията:
[image: gerb_37mm]Ниво 0, TLP-WHITE




РЕПУБЛИКА БЪЛГАРИЯ
Заместник-министър на земеделието и храните

ОДОБРИЛ,

ДО
МИНИСТЪРА НА ЗЕМЕДЕЛИЕТО И ХРАНИТЕ
ПЛАМЕН АБРОВСКИ

ДОКЛАД
от Красимир Чакъров – заместник-министър на земеделието и храните

Относно: Проект на Наредба за условията и реда за прилагане на интервенцията II.A.14 „Подпомагане по Натура 2000 за гори“, включена в Стратегическия план за развитието на земеделието и селските райони на Република България за периода 2023 – 2027 г.


УВАЖАЕМИ ГОСПОДИН МИНИСТЪР,
На основание чл. 67 във връзка с чл. 70, ал. 2 от Закона за подпомагане на земеделските производители (ЗПЗП), внасям за одобряване проект на Наредба за условията и реда за прилагане на интервенцията II.A.14 „Подпомагане по Натура 2000 за гори“, включена в Стратегическия план за развитието на земеделието и селските райони на Република България за периода 2023 – 2027 г.

Причини, които налагат приемането на акта
В Европейския съюз (ЕС) през 2021 г. приключи реформата на Общата селскостопанска политика (ОСП), насочена към по-устойчиво селско стопанство, подпомагане на доходите на земеделските производители и жизнеспособността на тяхната дейност, намаляване на бюрокрацията и укрепване на европейските селски райони. В новата ОСП е заложено Съюзът да определи основните параметри на политиката въз основа на договорените цели и целеви показатели. Въз основа на това всяка държава членка изготвя „Стратегически план за ОСП“, с който се осигурява максимален принос към целите на ЕС, като се отчитат по-добре местните условия и нужди спрямо тези цели и показатели. Държавите членки имат по-голяма субсидиарност при изготвянето на рамката за съответствие и контрол, прилагана спрямо бенефициентите, включително проверките и санкциите. Съгласно чл. 9, параграф 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (OВ, L 435 от 6 декември 2021 г.) (Регламент (ЕС) 2021/2115), държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициери в съответствие със стратегическите планове по ОСП, одобрени от Комисията и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 г. относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ, L 435/187 от 6 декември 2021 г.) (Регламент (ЕС) 2021/2116).
За изпълнение на изискванията на регламентите на Европейската комисия, трябва да се създаде национална правна рамка, която да уреди условията и реда за прилагане на Стратегическия план за развитието на земеделието и селските райони на Република България за периода 2023 – 2027 г., наричан по-нататък „Стратегически план“. В тази връзка с измененията и допълненията на ЗПЗП, обнародвани в „Държавен вестник“, бр. 102 от 2022 г., е предвидено министърът на земеделието и храните да издава наредби за условията и реда за прилагане на интервенциите по чл. 72 от Регламент (ЕС) 2021/2115, за отпускане на плащания във връзка с изпълнявани задължения от земеделските стопани в областта на околната среда и климата и други задължения в областта на управлението. В предметния обхват на тази разпоредба е и интервенцията II.A.14 „Подпомагане по Натура 2000 за гори“.
В рамките на проведена присъствена среща със заинтересованите страни на 12.08.2026 г., на която са представени постигнатият напредък по прилагането на интервенциите, включени в Стратегическия план и резултатите от проведената комуникация със службите на Европейската комисия за съществуващите възможности за отчисление на средства, бе оповестено намерението на Управляващия орган на Стратегическия план да бъде отворен прием по интервенцията II.A.14 „Подпомагане по Натура 2000 за гори“, като е посочено, че ще бъдат прехвърлени средства към нея. Публично достъпна  информация е налична тук: https://www.mzh.government.bg/bg/press-center/novini/zamestnik-ministr-chakrov-rabotim-usileno-za-spasy/.
Решение за включване на нова допустима дейност и разход по отношение на техническата помощ е прието на проведеното на 2 септември 2026 г. осмо заседание на Комитета за наблюдение на Стратегическия план за развитие на земеделието и селските райони 2023-2027 г. В рамките на това заседание е обяснено, че ще се стартира прием по интервенцията II.A.14 „Подпомагане по Натура 2000 за гори“, като се прехвърлят средства към бюджета й.
С Решение № 742 на Министерския съвет от 24 септември 2026 г. е одобрен проект за изменение на Стратегическия план за развитие на земеделието и селските райони за програмен период 2023 – 2027 г., съфинансиран от Европейския земеделски фонд за развитие на селските райони, Европейския фонд за гарантиране на земеделието и от държавния бюджет. В съответствие с това решение Управляващият орган на Стратегическия план изпраща на 25.09.2026 г. на службите на Европейската комисия цитираното изменение на Стратегическия план за разглеждане, оценка и одобрение. 
По отношение на измененията в интервенциите, съфинансирани от Европейския земеделски фонд за развитие на селските райони (ЕЗФРСР) държавите членки разполагат с гъвкавост да приложат исканите изменения, преди датата на официалното одобрение на исканите промени от Европейската комисия. Съгласно чл. 86, параграф 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013, разходите, които са станали допустими в резултат на изменение на стратегически план по ОСП, стават допустими за целите на приноса от ЕЗФРСР, считано от датата на подаване в Комисията на искането за изменение или от датата на уведомлението за изменението, посочено в член 119, параграф 9.
 В чл. 119, параграф 2 са посочени видовете промени, които попадат в категорията стратегически изменения. Съгласно буква „б“ на параграф 2 изменения, които водят до промени в междинните цели или целевите стойности на показателите за резултата, попадат в обхвата на стратегическите изменения. Съгласно буква „г“ на същия параграф, изменения на целевите и финансовите планове в стратегическия план по ОСП, също са стратегически изменения.
В параграф 11 на чл. 119 от Регламент (ЕС) 2021/2115 е посочено, че без да се засяга член 86, стратегическите изменения пораждат действие само след като бъдат одобрени от Комисията.
В съответствие с одобреното съдържание на интервенцията в Стратегическия план, в проекта на наредба са определени допустимите кандидати за подпомагане. Такива могат да бъдат физически лица, еднолични търговци, юридически лица, горски сдружения по чл. 183, ал. 1 от Закона за горите; общини; местни поделения на вероизповеданията или държавни предприятия по чл. 163 от Закона за горите. Тези кандидати следва да бъдат или собственици на горските територии, а когато са държавни предприятия следва да им е предоставено право на управление върху горски територии, представляващи гори във фаза на старост, попадащи в защитени зони от Натура 2000. По такъв начин се гарантира, че заявените площи са на разположение на лицата, кандидати за подпомагане по интервенцията II.A.14 „Подпомагане по Натура 2000 за гори“. 
С предложението за създаване на чл. 3, ал. 2 се въвежда изискване кандидатите, които представляват предприятия по смисъла на правилата за държавните помощи, да не бъдат предприятия в затруднено положение по смисъла на чл. 2, т. 18 от Регламент (ЕС) № 651/2014 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора (OB L 187 от  26 юни 2014 г.), наричан по – нататък „Регламент (ЕС) № 651/2014“. Разпоредбата има за цел да осигури съответствие на наредбата с приложимите правила на Европейския съюз в областта на държавните помощи, съгласно които предприятия в затруднено положение по принцип не могат да бъдат бенефициенти на помощ, предоставяна по реда на Регламент (ЕС) № 651/2014, освен в изрично предвидените в него случаи.
В разпоредбите на чл. 21, 22 и 23 се сочи редът за извършване на служебна проверка на обстоятелствата по чл. 3, ал. 2 от проекта на наредба. Предвижда се проверката да се извършва въз основа на годишните финансови отчети, като необходимата информация се събира служебно чрез справка в търговския регистър и регистъра на юридическите лица с нестопанска цел, когато отчетите са обявени, а когато не са обявени – чрез изискването им от лицата, кандидати за подпомагане. 
Когато при извършване на тези проверки се установи, че някой от допустимите кандидати е предприятие в затруднено положение, тогава се предвижда отказ от изплащане на помощ.
Предвижда се и изискване допустимите кандидати, че не трябва да са предприятия, които не са изпълнили разпореждане за възстановяване вследствие на решение на Комисията, с което дадена помощ е обявена за неправомерна и несъвместима с вътрешния пазар.
В проекта на наредба са посочени допустимите за подпомагане площи по интервенцията, които могат да бъдат горски територии, собственост на кандидатите или с предоставено право на управление по чл. 163, ал. 3 от Закона за горите, за държавните предприятия, които попадат в защитени зони от Натура 2000. Сред изискванията към площите е посочено, че същите следва да бъдат включени като „гори във фаза на старост“ в действащи горскостопански планове или програми, изготвени и утвърдени по реда на Закона за горите и подзаконовите нормативни актове по прилагането му. Тези територии, когато са държавни, следва да са включени в заповед на министъра на земеделието и храните. 
С оглед яснота относно размера на допустимата площ и в съответствие с одобрените текстове на интервенцията са посочени минималните размери на тази площ за различните видове кандидати за подпомагане. Допълнително е уточнено, че не могат да се очертават и заявяват площи, които са с размер по-малък от 0,1 ха.
В проекта на наредба са определени конкретните задължения, които кандидатите за подпомагане следва да изпълняват, свързани със спазването на забраните и ограниченията, включени в заповедите за обявяване на съответните защитени зони от Натура 2000, както и на режимите, определени в утвърдените териториални планове за управление на тези зони. Това са зони, в които попадат стопанисваните и заявени за подпомагане горски територии в гори във фаза на старост.
Съгласно чл. 14 от Регламент (ЕС) 2021/2115 „Държавите членки посочват в своите стратегически планове по ОСП, че най-късно от 1 януари 2025 г. земеделските стопани и другите бенефициери, които получават директни плащания по глава II или годишни плащания съгласно членове 70, 71 и 72, ще подлежат на административна санкция, ако не спазват изискванията, свързани с приложимите условия на труд и заетост или задълженията на работодателите, произтичащи от правните актове, посочени в приложение IV.“. В тази връзка в проекта на наредба е предвидено кандидатите за подпомагане по интервенцията да спазват изискванията за социална условност, когато същите са приложими спрямо тях съобразно качеството им на бенефициери и извършваната от тях дейност. Това осигурява съответствие на подпомагането с изискванията на Европейския съюз в областта на трудовите отношения и заетостта и предотвратява предоставянето на публични средства при неспазване на приложимото трудово и социално законодателство.
В проекта на наредба е отчетено задължението относно мерките и условията, произтичащи от издаденото от Министъра на околната среда и водите Становище по екологична оценка № 5-4/2023 г., с което е съгласуван Стратегическият план за развитието на земеделието и селските райони на Република България за периода 2023 – 2027 г. (Становище по ЕО), постъпило в Министерството на земеделието и храните с писмо с рег. индекс № 0403-198 от 20.09.2023 г. Това становище съгласно чл. 27, ал. 1, т. 2 от Наредбата за условията и реда за извършване на екологична оценка за планове и програми (ДВ., бр. 57 от 2004 г.), е публикувано на следния интернет адрес: https://www.moew.government.bg/bg/stanoviste-po-ekologichna-ocenka-5-4-2023-g-s-koeto-se-suglasuva-strategicheski-plan-za-razvitie-na-zemedelieto-i-selskite-rajoni-za-perioda-2023-2027-g/. С цел осигуряване на публичност и прозрачност Министерството на земеделието и храните също е публикувало това Становище по ЕО на следния интернет адрес: https://www.sp2023.bg/index.php/bg/materiali/informiranost-i-publicnost.
В Становището по ЕО има мерки, които са обозначени като буква Б. „Мерки и условия за изпълнение при прилагането на СПРЗСР“. В тези мерки са обособени раздели по отделни компоненти като вода, въздух и прочие. В компонент „Биоразнообразие, ЗТ и Натура 2000“ в т. I. „Общи мерки и условия за всички интервенции“ и т. II. „Мерки и условия по интервенции“ се съдържат условия и ограничения, които са относими и към интервенцията II.A.14 „Подпомагане по Натура 2000 за гори“.
С оглед осигуряване на ефективен контрол по прилагането на интервенцията в проекта на наредба е предвидено Министерството на околната среда и водите чрез регионалните инспекции по околната среда и водите да предоставя на Държавен фонд „Земеделие“ информация за влезли в сила наказателни постановления за установено неспазване на забраните за извършване на горскостопански дейности в гори във фаза на старост в защитени зони от Натура 2000, определени със заповед на министъра на околната среда и водите. Тази информация ще се използва при извършване на проверките и определяне на съответните намаления или откази на подпомагането.
Редът за подаване и разглеждане на заявленията за подпомагане е определен в раздел II от проекта на наредба. Предвидено е приемът на заявления за подпомагане по интервенцията да се определя със заповед на министъра на земеделието и храните, в която се посочват срокът за подаване на заявленията. При необходимост в заповедта могат да бъдат включени и допълнителни условия, свързани с провеждането на приема. Определянето на приема със заповед на министъра на земеделието и храните позволява определяне на конкретните параметри, свързани с подаването и разглеждането на заявленията за подпомагане, съобразно условията за прилагане на интервенцията.
С оглед осигуряване на публичност и прозрачност заповедта се публикува на интернет страниците на Министерството на земеделието и храните, на Стратегическия план и на Държавен фонд „Земеделие“ в тридневен срок от издаването ѝ.
В проекта на наредба е предвидена и възможност за удължаване на срока за подаване на заявления за подпомагане при възникване на технически проблеми със Системата за електронни услуги (СЕУ) по чл. 30, ал. 2, т. 6 от ЗПЗП. В тези случаи министърът на земеделието и храните по предложение на изпълнителния директор на Държавен фонд „Земеделие“ може със заповед да удължи определения срок за подаване на заявления.
Посочен е и начинът на подаване на заявления за подпомагане, който ще се осъществява по електронен път чрез квалифициран електронен подпис (КЕП), през индивидуалния профил на кандидата или на упълномощено от него лице в СЕУ. В проекта на наредба са определени и минималните данни, които следва да съдържа заявлението за подпомагане, както и документите, изискуеми за прилагане на интервенцията. Предвидени са и разпоредби относно извършването на предварителни проверки въз основа на въведените от кандидата данни и извежданите от системата насочващи предупреждения, както и относно възможността кандидатът да извършва корекции в заявлението за подпомагане. Тези разпоредби осигуряват възможност за отстраняване на несъответствия и за коригиране на допуснати грешки при деклариране на данните, свързани със спазването на условията за допустимост по интервенцията.
С оглед осигуряване на яснота относно момента на подаване на заявлението за подпомагане в проекта на наредба е направена препратка към съответната разпоредба на Наредба № 105 от 2006 г. за условията и реда за създаване, поддържане, достъп и ползване на Интегрираната система за администриране и контрол (ДВ, бр. 82 от 2006 г.), която определя кога заявлението придобива статут на подадено заявление за подпомагане.
В проекта на наредба е уредена самостоятелна глава трета „Финансови условия за подпомагане“, която определя финансовите параметри и механизмите за управление на финансовия ресурс по интервенцията и осигурява съответствие с компенсаторния характер на плащанията по чл. 72 от Регламент (ЕС) 2021/2115, както и с принципите на добро финансово управление по Регламент (ЕС) 2021/2116 и чл. 67 от ЗПЗП. По отношение на финансовите условия е предвидено плащанията по интервенцията II.A.14 „Подпомагане по Натура 2000 за гори“ да се предоставят под формата на годишно плащане на хектар за компенсиране на спазването на забраните за сеч в гори във фаза на старост. Определени са, в съответствие с текстовете на интервенцията в Стратегическия план, годишният размер на плащанията съответно: за иглолистни гори – до 225 евро/ха, за широколистни високостъблени гори – до 220 евро/ха и за издънкови и нискостъблени гори – до 50 евро/ха.
Разписаните разпоредби са в съответствие с изискването на чл. 72, параграф 6 от Регламент (ЕС) 2021/2115, съгласно който плащанията по интервенцията могат да се предоставят единствено с цел компенсиране на бенефициерите за всички или за част от допълнителните разходи и пропуснатите приходи, свързани със специфични за района неблагоприятни аспекти, произтичащи от изискванията, определени в съответно приложимите директиви.
Включени са правила за управление на риска от превишаване на разполагаемия финансов ресурс чрез задължение ДФЗ да информира министъра на земеделието и храните и възможност за предприемане на допълнителни мерки в рамките на чл. 67 от ЗПЗП. Предвидена е и възможност за преразглеждане/намаляване на размера на плащанията при необходимост. По този начин се осигуряват прозрачност, равнопоставеност и предвидимост за кандидатите, както и устойчиво управление на публичните средства по интервенцията.
В глава четвърта са предвидени разпоредби относно извършването на проверки, отказите и намаленията на плащанията по интервенцията. Включени са текстове относно проверките по чл. 70 от ЗПЗП, с които се конкретизира прилагането на Интегрираната система за администриране и контрол по глава трета от закона спрямо интервенцията. По този начин се осигурява съответствие с изискванията на чл. 59 и 60 от Регламент (ЕС) 2021/2116 за осигуряване на ниво на контрол, необходимо за ефективното управление на рисковете за финансовите интереси на Съюза.
Предвидени са административни проверки, които да гарантират ефективна проверка на декларираните данни в заявлението за подпомагане с условията и изискванията за подпомагане по интервенцията. В отделна разпоредба е уредено, че при установяване на несъответствия при извършваните проверки кандидатът се уведомява чрез СЕУ за установените несъответствия и му се предоставя възможност да представи допълнителна информация в определения срок. Предвидена е и възможност кандидатите да оттеглят подаденото заявление за подпомагане, освен в случаите, когато кандидатът е бил уведомен за предстояща проверка на място или когато при извършена проверка на място са установени несъответствия. В самостоятелен раздел са разписани условията и редът за извършване на проверки на място, както и правилата за определяне на контролната съвкупност и извадката съгласно изискванията на чл. 60 от Регламент (ЕС) 2021/2116. Предвидена е и възможност кандидатът за подпомагане да представи възражение чрез СЕУ срещу констатациите от извършената проверка на място.
В частта за откази, намаления и реда за налагане на санкции проектът на наредба конкретизира приложимата рамка на Регламент (ЕС) 2021/2116 и съответните актове по прилагането му, като ясно разграничава: случаи на отказ/не одобряване на цялата или част от исканата сума във връзка с несъответствия, засягащи основни условия за допустимост на площите или условията за подпомагане (случаи на установени площи, за които не са спазени минималната допустима площ за подпомагане, или за които са подадени две или повече заявления или се констатира неспазване на забраните, определени в заповедите за обявяване на защитените зони  от Натура 2000 и други). В проекта на наредба са определени и случаите на намаления на плащанията по отношение констатирани неспазвания на предварителните условия в социалната сфера. В отделна разпоредба с оглед на яснота и предвидимост са посочени и случаите, в които ДФЗ постановява пълен отказ от изплащане на подпомагане. Такива са случаите, когато е установено, че кандидатът не отговаря на условията за участие по интервенцията, същият възпрепятства извършването на проверка на място или е установено, че не е спазил забраната за извършване на добив на дървесина и биомаса в горските територии, които са гори във фаза на старост. Предвидени са и разпоредби относно изключването от подпомагане при наличие на изкуствено създадени условия за получаване на подпомагането или при установено умишлено неспазване от страна на бенефициента, в съответствие с приложимата нормативна рамка на Европейския съюз.
Забраните по чл. 6, ал. 1 от проекта на наредба са свързани с опазването на горите във фаза на старост и със съхраняването на природозащитната им стойност в защитените зони от Натура 2000. Размерът на намалението е определен с оглед характера на съответните изисквания и степента на тяхната значимост за изпълнение на поетите от бенефициентите задължения по интервенцията.
По този начин се осигурява съответствие между приложеното намаление и характера на неспазеното условие, като същевременно се запазва компенсаторният характер на плащането по чл. 72 от Регламент (ЕС) 2021/2115 и се гарантира прилагането на принципите на пропорционалност и добро финансово управление.
По-високата последица, предвидена в чл. 17, ал. 1, т. 2, е обусловена от значението на съответното изискване за интервенцията, доколкото забраната за извършване на сеч в гори във фаза на старост е пряко свързана с основната цел на подпомагането – запазване на тези гори и компенсиране на ограниченията при тяхното управление.
Като се отчитат разясненията на Европейската комисия от 30 май 2024 г. в документ, именуван „Съобщение на Комисията до Съвета относно понятията за непреодолима сила и извънредни обстоятелства в Регламент (ЕС) 2021/2116 на Европейския парламент и на Съвета относно финансирането, управлението и мониторинга на общата селскостопанска политика“, публикуван на следния интернет адрес: https://ec.europa.eu/transparency/documents-register/detail?ref=COM(2024)225&lang=bg, в проекта на наредба са предвидени условия за приложението на непреодолима сила и извънредни обстоятелства по чл. 3 от Регламент (ЕС) 2021/2116.
В тази връзка в проекта на наредба е уреден редът за случаите на настъпване на обстоятелства по чл. 3, параграф 1 от Регламент (ЕС) 2021/2116, включително задължението на кандидатите да уведомят Държавен фонд „Земеделие“ в определените срокове и да представят съответните документи, удостоверяващи настъпването на обстоятелствата, свързани с непреодолима сила и извънредни обстоятелства.
Предложената уредба в проекта на наредба съответства на принципите на необходимост, пропорционалност, стабилност и предвидимост. Необходимостта произтича от задължението за създаване на национална правна рамка за прилагане на интервенцията по чл. 72 от Регламент (ЕС) 2021/2115 и от необходимостта бенефициентите да разполагат с ясни правила за достъп до подпомагане. Пропорционалността е гарантирана чрез ясно дефинирани условия за допустимост и ограничаване на подпомагането до компенсиране на допълнителните разходи и пропуснатите приходи, свързани със специфични за района неблагоприятни аспекти, произтичащи от забраните за горскостопанска дейност, включени в издадените от министъра на околната среда и водите заповеди за обявяване на съответната защитена зона от Натура 2000. Стабилността и предвидимостта се осигуряват чрез установяване на конкретни условия за допустимост на кандидатите и площите, ясно разписан ред за прием на заявления за подпомагане и процедури по контрол и намаления, които се прилагат последователно и прозрачно. При спазване на тези принципи е изготвен проектът на наредба в рамките на работна група, създадена със Заповед № РД 09-396/16.04.2026 г. и изменена със Заповед № РД 09-581/29.05.2026 г. на министъра на земеделието и храните. В състава на работната група са включени представители както от страна на Министерство на земеделието и храните, така и на Изпълнителна агенция по горите и Държавен фонд „Земеделие“. Част от членовете на работната група са представили своите бележки и предложения, които са отразени в проекта на наредба. 
С проекта на наредба се правят допълнения в Наредба № 1 от 2024 г. за условията и реда за предоставяне на подпомагане по техническа помощ от Стратегическия план за развитие на земеделието и селските райони за периода 2023 – 2027 г., както и реда за налагане на административни санкции (ДВ, бр. 30 от 2024 г.). Тези допълнения се отнасят към приложенията на наредбата. 
Включването на нова допустима дейност в приложение  № 1 към чл. 5, ал. 1, и съответно – нов допустим разход в приложение № 2 към чл. 7, ал. 2, е във връзка с провеждания надзор от страна на Министерството на земеделието и храните на контролиращите лица и операторите - бенефициенти по интервенциите от Стратегическия план, свързани с биологичното производство. Необходимо е този надзор да се засили с анализи, доказващи съответствие на произвежданите продукти с биологичните правила.
Това налага вземане на приблизително 100 проби на година, както и тяхното анализиране. Пробовземането от биологични продукти, произведени от бенефициенти по Стратегическия план, ще се извършва от органите на официалния контрол за безопасност на храните и респективно пробите ще се анализират в тяхната лаборатория. Резултатите от извършените анализи ще послужат за подобряване на ефективността на извършвания надзор и ще гарантира защита на използването на европейското лого за биологично производство.

Цели
Предложените текстове на проекта на Наредба за условията и реда за прилагане на интервенцията II.A.14 „Подпомагане по Натура 2000 за гори“, включена в Стратегическия план за развитие на земеделието и селските райони на Република България за периода 2023 – 2027 г. са насочени към постигане на следните цели:
– Прилагане на чл. 72 от Регламент (ЕС) 2021/2115, като се създаде национална правна рамка за предоставяне на компенсаторни плащания на допустимите кандидати за подпомагане във връзка със специфичните ограничения за горските територии в защитените зони от Натура 2000;
– Гарантиране на защитата на финансовите интереси на Съюза чрез създаване на национални правила за управление на средствата по интервенцията чрез система за контрол, налагане на ефективни и пропорционални намаления и законосъобразни откази от плащания;
– Съдействие за постигане на общата цел за спиране на загубата на биологично разнообразие и опазване на местообитанията;
– Разширяване на възможностите за използване на техническата помощ чрез включване на допустима дейност и разход за финансиране на резултати от пробовземане при годишни и допълнителни надзорни проверки, извършвани във връзка с контрола и сертификацията на биологични оператори – бенефициенти по Стратегическия план.

Финансови и други средства, необходими за прилагането на новата уредба
За приемането на Наредба за прилагането на интервенция II.A.14 „Подпомагане по Натура 2000 за гори“, включена в Стратегическия план за развитието на земеделието и селските райони на Република България за периода 2023 – 2027г., не се предвижда разходването на допълнителни средства от бюджета на Министерството на земеделието и храните и на Държавен фонд „Земеделие“, както и допълнителна финансова тежест за кандидатите и бенефициентите на подпомагане по отношение на интервенциите, които ще бъдат финансирани от бюджета на Европейския земеделски фонд за развитие на селските райони.
Финансовите средства ще бъдат предвидени в сметката за средствата от Европейския съюз на Държавен фонд „Земеделие“ в съответствие с чл. 48, ал. 6 от ЗПЗП.

Очаквани резултати от прилагането на акта
Ще се приложи чл. 72 от Регламент (ЕС) 2021/2115, като в съответствие със Стратегическия план и ЗПЗП се създаде национална нормативна уредба за условията и реда за предоставяне на плащания за горски територии, свързани с ограничения, въведени в защитените зони от Натура 2000.
С проекта на наредба ще се създаде яснота за потенциалните кандидати на какви условия следва да отговарят, за да могат да получат подпомагане, при спазване на условия за отпускане на подпомагане по интервенцията.
С измененията в Наредба № 1 от 2024 г. за условията и реда за предоставяне на подпомагане по техническа помощ от Стратегическия план за развитие на земеделието и селските райони за периода 2023 – 2027 г., както и реда за налагане на административни санкции, ще се създаде възможност средствата по техническата помощ да се използват за финансиране на резултати от пробовземане при годишни и допълнителни надзорни проверки, извършвани във връзка с контрола и сертификацията на биологични оператори – бенефициенти по Стратегическия план.

Анализ за съответствие с правото на Европейския съюз
Съгласно чл. 69 от Регламент (ЕС) 2021/2115 интервенцията II.A.14 „Подпомагане по Натура 2000 за гори“ е интервенция от областта на развитието на селските райони, включена в Стратегическия план. Нейната конкретна правна регламентация се съдържа в чл. 72 от Регламент (ЕС) 2021/2115. Проектът конкретизира допустимите кандидати, площи, ограничения и размери на плащането в съответствие с одобреното съдържание на Стратегическия план.
Правилата за подаване, изменение и оттегляне на заявленията, проверките, защитата на финансовите интереси, административните санкции и възстановяването на недължимо платени суми са съобразени с Регламент (ЕС) 2021/2116, Делегиран регламент (ЕС) 2022/127, Регламент за изпълнение (ЕС) 2022/128, Делегиран регламент (ЕС) 2022/1172 и Регламент за изпълнение (ЕС) 2022/1173. Предвидените механизми за електронно заявяване, предварителни проверки, географска идентификация и контрол осигуряват необходимата надеждност на системата за управление и контрол.
Проектът е съобразен и с принципите на недопускане на свръхкомпенсация и двойно финансиране, тъй като плащанията са ограничени до одобрените в Стратегическия план размери и се предоставят само за площи, за които са изпълнени конкретните условия за допустимост и задълженията по наредбата.
Не е изготвена таблица за съответствие с правото на Европейския съюз по образеца съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз, тъй като с проекта на наредба не се транспонира директива.

Информация за проведените обществени консултации
Във връзка с чл. 26, ал. 2 от Закона за нормативни актове е извършена предварителна обществена консултация за периода 10.09.2026 г. – 14.09.2026 г. по проекта на наредбата за приложение на интервенцията II.A.14 „Подпомагане по Натура 2000 за гори“. 
Постъпилите целесъобразни бележки и предложения от заинтересовани граждани и юридически лица в рамките на това консултиране, са отразени в проекта на наредба.
На проведения Комитет по наблюдение на Стратегическия план са обсъдени и приети предлаганите изменения в подпомагането по техническа помощ, залегнали в проекта на наредба като изменение и допълнение в Наредба № 1 от 2024 г., както и информация относно прехвърляне на средства към интервенцията II.A.14 „Подпомагане по Натура 2000 за гори“.
На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища, заедно с обосновка за неприетите предложения, е публикувана на интернет страницата на Министерството на земеделието и храните и на Портала за обществени консултации.
Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.


УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 67, във връзка с чл. 70, ал. 2 от Закона за подпомагане на земеделските производители, предлагам да издадете предложения проект на Наредба за условията и реда за прилагане на интервенцията II.A.14 „Подпомагане по Натура 2000 за гори“, включена в Стратегическия план за развитието на земеделието и селските райони на Република България за периода 2023 – 2027 г.

	Приложение:
	1. Проект на Наредба за условията и реда за прилагане на интервенцията II.A.14 „Подпомагане по Натура 2000 за гори“, включена в Стратегическия план за развитието на земеделието и селските райони на Република България за периода 2023 – 2027 г.;
2. Снимка на екранно изображение на изпратеното електронно съобщение за провеждане на консултация по чл. 26, ал. 2 от Закона за нормативните актове;
3. Становища от проведената консултация по чл. 26, ал. 2 от Закона за нормативните актове.
4. Справка за отразяване на постъпилите становища;
5. Постъпили становища;
6. Справката за отразяване на постъпилите предложения и становища от обществените консултации;
7. [bookmark: _GoBack]Предложения и становища, постъпили от обществените консултации.

